भारत सरकार

मानव संसाधन विकास मंत्रालय

स्कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या : 1011

उत्‍तर देने की तारीख : 09 मार्च, 2017

**जम्मू और कश्मीर में केन्द्रीय विद्यालय**

**1011. मीर मोहम्मद फ़ैयाजः**

**क्या मानव संसाधन विकास मंत्री यह बताने की कृपा करेंगे किः**

(क) जम्मू और कश्मीर में केन्द्रीय विद्यालयों की जिला-वार संख्या कितनी-कितनी है;

(ख) क्या यह सच है कि राज्य में बड़ी संख्या में सुरक्षा बलों की तैनाती की जाती है जिस कारण अधिक संख्या में स्कूलों की जरूरत है; और

(ग) यदि हां, तो प्रस्तावित नए केन्द्रीय विद्यालयों की जिला-वार संख्या क्या है?

**उत्‍तर**

**मानव संसाधन विकास मंत्रालय में राज्‍य मंत्री**

**(श्री उपेन्द्र कुशवाहा)**

(क): वर्तमान में जम्मू और कश्मीर राज्य में 37 केन्द्रीय विद्यालय (के.वि.) कार्यरत हैं। जिला-वार ब्यौरा नीचे दिया गया हैः-

|  |  |  |
| --- | --- | --- |
| क्र.सं. | जिला का नाम | केवि की सं. |
| 1. | अनन्तनाग | 2 |
| 2. | डोडा | 1 |
| 3. | बांदीपुर | 1 |
| 4. | कठुआ | 3 |
| 5. | कारगिल | 1 |
| 6. | लेह | 2 |
| 7. | राजौरी | 2 |
| 8. | बडगाम | 1 |
| 9. | कुलगाम | 1 |
| 10. | बारामुला | 2 |
| 11. | पुलवामा | 1 |
| 12. | जम्मू | 10 |
| 13. | सांबा | 1 |
| 14. | श्रीनगर | 3 |
| 15 | उधमपुर | 3 |
| 16. | रायसी | 1 |
| 17. | किश्तवाड. | 1 |
| 18. | अखनूर | 1 |
| **कुल** | | **37** |

(ख) और (ग): केन्‍द्रीय विद्यालय (केवी) मुख्‍यत: रक्षा एवं अर्ध-सैनिक बलों के कार्मिकों सहित केन्‍द्र सरकार के स्‍थानांतरणीय कर्मचारियों के बच्चों को शिक्षा का एक समान पाठ्यक्रम प्रदान कर उनकी शैक्षिक आवश्‍यकताओं को पूरा करने के लिए खोले जाते हैं। नए केन्‍द्रीय विद्यालय (केवी) खोले जाने संबंधी प्रस्‍तावों पर केवल तभी विचार किया जाता है जब वे केन्‍द्र सरकार के मंत्रालयों या विभागों/राज्‍य सरकारों/संघ राज्‍य क्षेत्र प्रशासनों और पात्र श्रेणियों के कर्मचारी संगठनों द्वारा प्रायोजित हों और उनके द्वारा प्रस्‍ताव में नए केवी की स्‍थापना के लिए संसाधनों के प्रति प्रतिबद्धता के साथ-साथ सरकार की आवश्‍यक संस्‍वीकृति भी उपलब्‍ध हो। केन्द्रीय विद्यालय राज्य-वार/जिला-वार या क्षेत्र/स्थान-वार के मापदंड पर नहीं खोले जाते।

\*\*\*\*\*\*